ସଂସ୍କୃତି ମନ୍ତ୍ରଣାଳୟ
ପ୍ରଧାନମନ୍ତ୍ରୀ ଆସନ୍ତାକାଲି କୁଶିନଗରରେ ଆୟୋଜିତ ‘ଅଭିଧମ୍ମ ଦିବସ’ କାର୍ଯ୍ୟକ୍ରମରେ ଯୋଗଦେବେ
କୁଶିନଗର ଆନ୍ତର୍ଜାତିକ ବିମାନ ବନ୍ଦର ଉଦ୍ଘାଟନ ଅବସରରେ ଏହି କାର୍ଯ୍ୟକ୍ରମ ଆୟୋଜିତ ହୋଇଛି
ଶ୍ରୀଲଙ୍କା, ଥାଇଲାଣ୍ଡ, ମ୍ୟାଁମାର, ଦକ୍ଷିଣ କୋରିଆ, ନେପାଳ, ଭୁଟାନ ଓ କାମ୍ବୋଡିଆର ପ୍ରସିଦ୍ଧ ବୌଦ୍ଧ ସନ୍ନ୍ୟାସୀ ଏବଂ ବିଭିନ୍ନ ଦେଶର ରାଷ୍ଟ୍ରଦୂତ ଏହି କାର୍ଯ୍ୟକ୍ରମରେ ଅଂଶ ଗ୍ରହଣ କରିବେ
ଏହି ଅବସରରେ ଶ୍ରୀଲଙ୍କାର ୱାସକଡୁୱା ଶ୍ରୀ ସୁବୁଦ୍ଧି ରାଜବିହାର ମନ୍ଦିରରୁ ଆସିଥିବା ବୁଦ୍ଧଙ୍କ ପବିତ୍ର ଦେହାବଶେଷ ପ୍ରଦର୍ଶିତ ହେବ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଉତ୍ତରପ୍ରଦେଶର କୁଶିନଗରଠାରେ ଆୟୋଜିତ ଅଭିଧମ୍ମ ଦିବସ କାର୍ଯ୍ୟକ୍ରମରେ ଯୋଗଦେବେ । କୁଶିନଗର ଆର୍ନ୍ତଜାତିକ ବିମାନ ବନ୍ଦରର ଶୁଭ ଉଦ୍ଘାଟନ ଅବସରରେ ଆୟୋଜିତ ଏହି କାର୍ଯ୍ୟକ୍ରମରେ ଦେଶ ବିଦେଶର ବହୁ ପ୍ରତିଷ୍ଠିତ ବୌଦ୍ଧ ସନ୍ନ୍ୟାସୀ ଓ ସାଧୁ ଯୋଗ ଦେବେ । ଶ୍ରୀଲଙ୍କା, ଥାଇଲାଣ୍ଡ, ମାଁମାର, ଦକ୍ଷିଣକୋରିଆ, ନେପାଳ, ଭୁଟାନ ଓ କାମ୍ବୋଡିଆର କେତେକ ପ୍ରସିଦ୍ଧ ବୌଦ୍ଧ ସନ୍ନ୍ୟାସୀଙ୍କ ସହିତ ବିଭିନ୍ନ ଦେଶର ରାଷ୍ଟ୍ରଦୂତ ମଧ୍ୟ ଏଥିରେ ଯୋଗଦେବାର କାର୍ଯ୍ୟକ୍ରମ ରହିଛି । ଏହି ଅବସରରେ ବୁଦ୍ଧଙ୍କ ଶେଷ ବିଶ୍ରାମସ୍ଥଳ କୁଶିନଗରରେ ତାଙ୍କର ବିରଳ ଦେହାବଶେଷକୁପ୍ରଦର୍ଶନ କରାଯିବ । ଏହି ଦେହବାଶେଷ ଶ୍ରୀଲଙ୍କାର ୱାସକଡୁଆ ଶ୍ରୀ ସୁବୁଦ୍ଧି ରାଜବିହାର ବୌଦ୍ଧ ମନ୍ଦିରରୁ ଅଣାଯାଇଛି ।
ଏହି କାର୍ଯ୍ୟକ୍ରମ ପାଇଁ ଶ୍ରୀଲଙ୍କାରୁ କେବଳ ୧୨୩ଜଣ ପ୍ରତିନିଧି ଆସିଛନ୍ତି । ଏଥିରେ ପବିତ୍ର ଦେହାବଶେଷ ଯାତ୍ରାଦଳର ୧୨ଜଣ ସଦସ୍ୟ ଅଛନ୍ତି । ଏହାର ନେତୃତ୍ୱ ନେଉଛନ୍ତି ୱସକାଡୁୱା ବୌଦ୍ଧମନ୍ଦିରର ବର୍ତ୍ତମାନର ମହାନାୟକ ବା ମୁଖ୍ୟ ।
ଏହି ଦେହାବଶେଷରେ ରହିଛି ବୁଦ୍ଧଦେବଙ୍କ ଚିତାଭସ୍ମ, କିଛି କ୍ଷୁଦ୍ର ଓ ଅସ୍ଥିଟୁକୁଡା ଓ କେତେକ ଅଳଙ୍କାର । ଏହାକୁ ବୁଦ୍ଧଦେବଙ୍କର ପ୍ରକୃତ ଦେହାବଶେଷଭାବେ ବିଚାର କରାଯାଏ ।
ପ୍ରଧାନମନ୍ତ୍ରୀ ଏହି କାର୍ଯ୍ୟକ୍ରମକୁ କୁଶୀନଗରରେ ବୁଧବାର ଉଦ୍ଘାଟନ କରିବେ । ଏଥିସହିତ କୁଶିନଗର ଆନ୍ତର୍ଜାତିକ ବିମାନ ବନ୍ଦର ମଧ୍ୟ ତାଙ୍କ ଦ୍ୱାରା ଉଦ୍ଘାଟିତ ହେବ । ବୁଦ୍ଧଙ୍କ ସ୍ମୃତି ଉଦ୍ଦେଶ୍ୟରେ ଏହି କାର୍ଯ୍ୟକ୍ରମ ଆୟୋଜିତ ହୋଇଛି । ଆୟୋଜିତ ପ୍ରଦର୍ଶନୀରେ ଅଜନ୍ତା ଚିତ୍ରକଳା, ବୌଦ୍ଧସୂତ୍ରର ହସ୍ତଲିପି ଏବଂ ଗୁଜରାଟର ବଡନଗର ତଥା ଅନ୍ୟାନ୍ୟ ସ୍ଥାନରୁ ଖନନ ହୋଇଥିବା ବୌଦ୍ଧ କଳାକୃତି ଆଜି ପ୍ରଦର୍ଶିତ ହେବ ।
୨୦୨୧ ଅକ୍ଟୋବର ୨୦ରେ ଆୟୋଜିତ ଏହି ଅଭିଧମ୍ମ ଦିବସର ଆୟୋଜନ କେନ୍ଦ୍ର ସଂସ୍କୃତି ମନ୍ତ୍ରଣାଳୟ, ଆର୍ନ୍ତଜାତିକ ବୌଦ୍ଧ ମହାସଂଘ ଓ ଉତ୍ତରପ୍ରଦେଶ ସରକାରଙ୍କ ମିଳିତ ସହଯୋଗରେ ହୋଇଛି । ପବିତ୍ର ଆଶ୍ୱିନ ପୂର୍ଣ୍ଣିମା ତିଥିରେ ଏହା ଆୟୋଜିତ ହେଉଛି । ଦେଶବିଦେଶର ଆମନ୍ତ୍ରିତ ପ୍ରଖ୍ୟାତ ବୌଦ୍ଧ ସନ୍ନ୍ୟାସୀ ଓ ମାନ୍ୟଗଣ୍ୟ ବ୍ୟକ୍ତିଙ୍କ ଉପସ୍ଥିତିରେ ପ୍ରଧାନମନ୍ତ୍ରୀ ଏହି କାର୍ଯ୍ୟକ୍ରମକୁ ଉଦ୍ଘାଟନ କରିବେ । ଏଥିସହିତ ବୌଦ୍ଧିଭିକ୍ଷୁ ଓ ଭିକ୍ଷୁଣୀମାନଙ୍କର ତିନିମାସିଆ ବର୍ଷାବାସର ଅବସାନ ଘଟିବ । ଏହି ତିନିମାସ ସେମାନେ ବିଭିନ୍ନ ବୌଦ୍ଧବିହାର ଓ ମଠରେ ଅବସ୍ଥାନ କରି ପ୍ରାର୍ଥନା କରିଥାନ୍ତି ।
ଏହି କାର୍ଯ୍ୟକ୍ରମରେ ଉତ୍ତରପ୍ରଦେଶର ରାଜ୍ୟପାଳ ଶ୍ରୀମତୀ ଆନନ୍ଦିବେନ୍ ପଟେଲ, ଉତ୍ତରପ୍ରଦେଶରର ମୁଖ୍ୟମନ୍ତ୍ରୀ ଯୋଗୀ ଆଦିତ୍ୟନାଥ, କେନ୍ଦ୍ର ଆଇନମନ୍ତ୍ରୀ ଶ୍ରୀ କିରେନ୍ ରିଜିଜୁ, ସଂସ୍କୃତି ଓ ପର୍ଯ୍ୟଟନମନ୍ତ୍ରୀ ଶ୍ରୀ ଜି. କିଷନ ରେଡ୍ଡୀ, ବେସାମରିକ ବିମାନ ଚଳାଚଳ ମନ୍ତ୍ରୀ ଶ୍ରୀ ଜ୍ୟୋତିରାଦିତ୍ୟ ସିନ୍ଧିଆ, ବିଭିନ୍ନ ବିଭାଗର ରାଷ୍ଟ୍ରମନ୍ତ୍ରୀ ଓ ବିଭାଗୀୟ ଅଧିକାରୀମାନେ ଯୋଗଦେବେ ।
ପ୍ରଧାନମନ୍ତ୍ରୀ ଶ୍ରୀଲଙ୍କାରୁ ଆସିଥିବା ବୁଦ୍ଧଙ୍କ ପବିତ୍ର ଦେହାବଶେଷ ନିକଟରେ ପ୍ରାର୍ଥନା କରିବା ସହ ମହାପରିନିର୍ବାଣ ମନ୍ଦିର ଦର୍ଶନ କରି ବୁଦ୍ଧଦେବଙ୍କ ଶାୟିତ ପ୍ରତିମାରେ ପୁଷ୍ପାର୍ଘ୍ୟ ପ୍ରଦାନ କରିବେ । ସେ ମଧ୍ୟ ଏହି ପ୍ରତିମାରେ ଚାଦର ଚଢାଇବେ ।
ଉତ୍ତରପ୍ରଦେଶର ପ୍ରାଚୀନ ନଗରୀ କୁଶିନଗରରେ ବୁଦ୍ଧଦେବ ଦେହତ୍ୟାଗ କରିଥିଲେ । ସେଠାରେ ତାଙ୍କର ଶେଷ ବିଶ୍ରାମସ୍ଥଳ ରହିଛି । ଏହି ଠାରେ ସେ ମହା ପରିନିର୍ବାଣ ଲାଗ କରିଥିଲେ । ପ୍ରାଚୀନକାଳରୁ ବୌଦ୍ଧ ଧର୍ମାବଲମ୍ବୀମାନଙ୍କ ପାଇଁ କୁଶିନଗର ସବୁଠୁ ଗୁରୁତ୍ୱପୂର୍ଣ୍ଣ ତୀର୍ଥସ୍ଥଳୀ ହୋଇ ରହିଆସିଛି । ଆସନ୍ତାକାଲି ପ୍ରଧାନମନ୍ତ୍ରୀ କୁଶିନଗର ଆନ୍ତର୍ଜାତିକ ବିମାନବନ୍ଦରକୁ ଉଦ୍ଘାଟନ କରିବା ପରେ ଏହି ତୀର୍ଥସ୍ଥଳକୁ ସମଗ୍ର ବିଶ୍ୱରୁ ବୌଦ୍ଧ ତୀର୍ଥଙ୍କର ଓ ପର୍ଯ୍ୟଟକମାନେ ସିଧାସଳଖ ଆସିବାର ସୁବିଧା ପାଇବେ ।
ପ୍ରଧାନମନ୍ତ୍ରୀ ମଧ୍ୟ ଏହି କାର୍ଯ୍ୟକ୍ରମ ଅବସରରେ ଶ୍ରୀଲଙ୍କା ଓ ଅନ୍ୟାନ୍ୟ ଦେଶରୁ ଆସିଥିବା ବିଶିଷ୍ଟ ବୌଦ୍ଧ ସନ୍ନ୍ୟାସୀ ଏବଂ ପ୍ରତିନିଧିମାନଙ୍କୁ ବସ୍ତ୍ରଦାନ  କରିବେ । ପରମ୍ପରା ଅନୁସାରେ ବୌଦ୍ଧସନ୍ନ୍ୟାସୀ ଓ ଭିକ୍ଷୁମାନେ ଆଶ୍ୱିନ ପୂର୍ଣ୍ଣିମାରେ ସେମାନଙ୍କର ଚାତୁର୍ମାସ୍ୟ ବ୍ରତ ଶେଷ କରିବା ପରେ ନୂଆବସ୍ତ୍ର ପରିଧାନ କରି ପୁନର୍ବାର ଭ୍ରମଣରେ ବାହାରିଥାନ୍ତି ।
ପ୍ରଧାନମନ୍ତ୍ରୀ ଏଥିପୂର୍ବରୁ ଭାରତ ଓ ବିଦେଶରେ ଏକାଧିକବାର ବୌଦ୍ଧ ପ୍ରତିମାରେ ଚାଦର ଅର୍ପଣ କରିବା ସହ ସଂଘଦାନ କାର୍ଯ୍ୟକ୍ରମରେ ବୌଦ୍ଧସଂଘକୁ ଦାନ ଦେଇଛନ୍ତି । ୨୦୧୪ରେ ସେ ଶ୍ରୀଲଙ୍କାର କଲମ୍ବୋସ୍ଥିତ ମହାବୋଧି ସୋସାଇଟି ମନ୍ଦିରରେ ଏବଂ ୨୦୧୫ରେ ବୌଧଗୟାର ମହାବୋଧି ମନ୍ଦିରରେ ଏଭଳି କାର୍ଯ୍ୟକ୍ରମରେ ଭାଗ ନେଇଥିଲେ । ଏଥିରେ ଦେଶବିଦେଶର ବହୁ ପ୍ରତିଷ୍ଠିତ ଓ ବରିଷ୍ଠ ବୌଦ୍ଧ ସନ୍ନ୍ୟାସୀ ଭାଗ ଅଂଶଗ୍ରହଣ କରିଥିଲେ । ଏହାଛଡା ୨୦୧୮ରେ ନୂଆଦିଲ୍ଲୀରେ ଅନୁଷ୍ଠିତ ବେସକ ବୁଦ୍ଧପୂର୍ଣ୍ଣିମା ଦିବସ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଦ୍ୱାରା ବିଭିନ୍ନ ଦେଶର ବୌଦ୍ଧ ସନ୍ନ୍୍ୟାସୀ ଓ ସନ୍ନ୍ୟାସିନୀ ସମ୍ମାନୀତ ହୋଇଥିଲେ ।
ଏହି ଅବସରରେ ଯେଉଁ ପ୍ରଦର୍ଶନୀ ଆୟୋଜିତ ହେଉଛି ତାହାର ପରିକଳ୍ପନା ଓ ନିର୍ଦ୍ଦେଶନା ଦେଇଛନ୍ତି ସୁଶ୍ରୀ କ୍ଷୀପ୍ରା । ଏଥିରେ ବହୁ ପେଣ୍ଟିଂ, ଚିତ୍ରକଳା, ବୌଦ୍ଧକଳାକୃତି ସ୍ଥାନ ପାଇଛି ।